Sirhan Sirhan

Sirhan Bishara SIRHAN (naskita la 19an de marto 1944, en Jerusalemo, de kristanaj palestinaj gepatroj) estas la konviktita murdinto de la usona senatano Robert F. “Bobby” Kennedy (konata ankaŭ kiel RFK). Nuntempe li pasigas dumvivan enprizonigon en la California State Prison, Corcoran, Kalifornio, Usono.

 La murdo de RFK 
La 5an de junio 1968 Sirhan pafis revolvere kontraŭ la grupo ĉirkaŭanta Robert Kennedy ĉe la kuireja provizejo de la hotelo Ambassador en Los-Anĝeleso, nelonge post kiam Kennedy finis alparoli siajn subtenantojn en la hotela ĉefa dancsalono. Pluraj el tiuj homoj sukcesis superforti kaj senarmigi la pafinton.

Kennedy ricevis tri pafojn (kvara kuglo trairis lian jakon) kaj mortis preskaŭ 26 horojn poste. Kvin pliaj personoj estis pafvunditaj, sed poste resaniĝis.

 Motivoj 
Laŭsupoze Sirhan kredis sin perfidita de la apogo de Kennedy al Israelo en la t.n. Sestaga Milito en junio 1967, ekinta precize unu jaron antaŭ la murdo. Tamen, post la murdo oni trovis enskribon en la taglibro de Sirhan kun la teksto "RFK must die" (RFK devas morti), ŝajne skribitan antaŭ ol la apogo de Kennedy al Israelo diskoniĝis publike. Post lia aresto, oni trovis kajeron kun tiu ĉi kaj aliaj taglibraj enskriboj kaj multe da sensencaj, konsci-fluaj skribaĉoj.

Kategorio:Krimuloj
Kategorio:Atencintoj
Kategorio:Kondamnitoj al mortpuno
Kategorio:Usonaj malliberuloj
Kategorio:Palestinanoj